**Zalaszentgrót Város Önkormányzata Képviselő-testületének 6/2025. (IV. 24.) önkormányzati rendelete**

**az egyes szociális ellátásokról és szolgáltatásokról szóló 12/2021. (V. 14.) önkormányzati rendelet módosításáról**

[1] Zalaszentgrót Város Önkormányzata Képviselő-testülete helyi közösség tagjai iránt érzett társadalmi és szociális felelőssége alapján a helyi közösség érdekeit szem előtt tartva az emberi méltóság, a szolidaritás elveinek érvényre juttatása, a rászorulók, idősek, gyermekek és hátrányos helyzetű családok életkörülményeinek javítását és támogatását az egyes települési támogatások szabályainak módosításával biztosítja.

[2] Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. és 8a. pontjaiban meghatározott feladatkörében eljárva az egyes szociális ellátásokról és szolgáltatásokról szóló 12/2021. (V.14.) önkormányzati rendelet módosításáról a következőket rendeli el:

**1. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 8. § (1) bekezdése helyébe a következő rendelkezés lép:

„(1) Az Szt. 17. § (5) bekezdése szerinti méltányossági eljárás során a kötelezett megélhetését súlyosan veszélyeztető helyzet fennállásának tekintendő különösen, ha az ellátott családjában az egy főre jutó havi nettó jövedelem nem haladja meg szociális vetítési alap hatszorosát.”

**2. §**

(1) Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 12. § (1) bekezdése helyébe a következő rendelkezés lép:

„(1) Eseti segélyezési célú rendkívüli települési támogatásban csak azt a személyt lehet részesíteni, akinek családjában az egy főre jutó havi nettó jövedelem nem haladja meg szociális vetítési alap háromszorosát.”

(2) Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 12. § (5) bekezdése helyébe a következő rendelkezés lép:

„(5) Különös méltánylást érdemlő esetben megállapítható eseti segélyezési célú rendkívüli települési támogatás, ha a kérelmező családjában az egy főre jutó havi nettó jövedelem a szociális vetítési alap hatszorosát nem haladja meg.”

**3. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 13. § (2) bekezdése helyébe a következő rendelkezés lép:

„(2) Halálesethez kapcsolódó rendkívüli települési támogatásban csak azt a személyt lehet részesíteni, akinek a családjában az egy főre jutó havi nettó jövedelem a szociális vetítési alap négyszeresét, egyedülálló esetében a ötszörösét nem haladja meg. Nem állapítható meg ezen települési támogatás, ha a kérelmező és az elhunyt személy között tartási, életjáradéki vagy öröklési szerződés állt fenn.”

**4. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 15. § (1) bekezdés b) pontja helyébe a következő rendelkezés lép:

*(Születési támogatás biztosítható a gyermek születését megelőzően megszakítás nélkül legalább egy éve zalaszentgróti lakó-, illetve tartózkodási hellyel rendelkező, életvitelszerűen a településen tartózkodó szülők és törvényes képviselők részére az alábbi feltételek együttes fennállása esetén:)*

„*b)* a kérelmező családjában az egy főre jutó havi nettó jövedelem nem haladja meg a szociális vetítési alap kilencszeresét.”

**5. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 16. § (3) bekezdése helyébe a következő rendelkezés lép:

„(3) A támogatási kérelmet gyermekenként csak az egyik szülő, illetve törvényes képviselő terjesztheti elő minden év június 30. napjáig, az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg a szociális vetítési alap kilencszeresét. A támogatási összeg megállapítása érdekében a kérelemhez csatolni kell a bölcsődei, illetve óvodai jogviszony fennállásának intézményi igazolását. A kérelem benyújtására meghatározott határidő elmulasztása jogvesztéssel jár.”

**6. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 17. § (3) bekezdése helyébe a következő rendelkezés lép:

„(3) A támogatási kérelem az adott tanév összes hónapjára előre, illetve a havonta megvásárolt tanulói bérletek vonatkozásában a következő tanév szeptember 15. napjáig terjeszthető elő az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg a szociális vetítési alap kilencszeresét. A támogatási összeg megállapítása érdekében a kérelemhez csatolni kell a tanuló nevével ellátott tanulói bérletek eredeti példányát, valamint az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.”

**7. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 18. § (3) bekezdése helyébe a következő rendelkezés lép:

„(3) A támogatási kérelmet tanulónként csak az egyik szülő, illetve törvényes képviselő terjesztheti elő minden év június 30. napjáig, az e rendelet 2. melléklete szerinti formanyomtatványon. A benyújtás feltétele, hogy a kérelmező családjában az egy főre jutó havi nettó jövedelem nem haladja meg a szociális vetítési alap kilencszeresét. A támogatási összeg megállapítása érdekében a kérelemhez csatolni kell az intézményi tanulói jogviszony fennállásának igazolását. A kérelem benyújtására meghatározott határidő elmulasztása jogvesztéssel jár.”

**8. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 20. § (1) bekezdése helyébe a következő rendelkezés lép:

„(1) A Képviselő-testület által átruházott hatáskörben a polgármester hozzátartozó ápolásához kapcsolódó rendszeres települési támogatást állapíthat meg azon személy részére, aki a 18. életévét betöltött tartósan beteg hozzátartozójának ápolását, gondozását végzi, ápolási díjban nem részesül és háztartásában az egy főre jutó havi nettó jövedelem nem haladja meg a szociális vetítési alap háromszorosát, egyedül álló esetében annak négyszeresét.”

**9. §**

Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 14. alcím címe helyébe a következő rendelkezés lép:

**„14. Személyes gondoskodást nyújtó alapszolgáltatás személyi térítési díjához kapcsolódó települési támogatás”**

**10. §**

(1) Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 22. § (1) és (2) bekezdése helyébe a következő rendelkezések lépnek:

„(1) A Képviselő-testület által átruházott hatáskörben a polgármester személyes gondoskodást nyújtó alapszolgáltatás személyi térítési díjához kapcsolódó települési támogatást állapíthat meg azon szociálisan rászoruló személy részére, akinek a háztartásában az egy főre jutó havi nettó jövedelem nem haladja meg a szociális vetítési alap 300%-át. A támogatás összege a térítési díj 50%-a, de legfeljebb havi 5.000,- Ft.

(2) A személyes gondoskodást nyújtó alapszolgáltatás személyi térítési díjához kapcsolódó települési támogatásra jogosult az a kérelmező, aki a házi segítségnyújtás ellátást igénybe kívánja venni, vagy már igénybe vette, de rászorult szociális helyzete nem teszi lehetővé vagy aránytalanul megnehezíti a képviselő-testület által rendeletben megállapított teljes vagy csökkentett összegű térítési díj fizetését.”

(2) Az egyes szociális ellátásokról és szolgáltatásokról szóló 12/2021. (V. 14.) önkormányzati rendelet 22. § (4) bekezdése helyébe a következő rendelkezés lép:

„(4) A támogatás határozott időre, legfeljebb hat hónap időtartamra állapítható meg, melynek a Központ által leigazolt térítési díjak alapján meghatározott összege havonta a térítési díj megfizetésének igazolását követően utólag kerül kifizetésre a kérelmező részére.”

**11. §**

A rendelet rendelkezéseit a folyamatban lévő eljárásokban is alkalmazni kell.

**12. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Baracskai József** polgármester | **Dr. Simon Beáta** jegyző |

A rendelet 2025. április 24-én kihirdetésre került.

|  |  |
| --- | --- |
|  | Dr. Simon Beáta  jegyző |

Általános indokolás

Zalaszentgrót Város Önkormányzata Képviselő-testülete a 12/2021. (V.14.) számú rendeletében határozta meg azegyes szociális ellátásokról és szolgáltatásokrólszóló szabályokat. A rendelet felülvizsgálatát többek között az infláció emelkedése, a minimálbérek, valamint a garantált bérminimum emelkedése indokolja.  A tervezett módosítás a települési támogatások jogosultsági jövedelemhatár összegének módosítását, emelését irányozza elő, amely időszerűvé és indokolttá vált az utóbbi években tapasztalt áremelkedések és magas infláció következtében kialakult kedvezőtlen gazdasági környezet miatt.

Részletes indokolás

**Az 1. §-hoz**

A méltányossági eljárás során a kötelezett megélhetését súlyosan veszélyeztető helyzet fennállásának esetén meghatározott jogosultsági jövedelemhatár megemelt összegét határozza meg.

**A 2. §-hoz**

Az eseti segélyezési célú rendkívüli települési támogatás, valamint a különös méltánylást érdemlő esetben megállapítható eseti segélyezési célú rendkívüli települési támogatás jogosultsági jövedelemhatár megemelt összegét határozza meg.

**A 3. §-hoz**

A halálesethez kapcsolódó rendkívüli települési támogatás jogosultsági jövedelemhatár megemelt összegét határozza meg.

**A 4. §-hoz**

A születési támogatás jogosultsági jövedelemhatár megemelt összegét határozza meg.

**Az 5. §-hoz**

A bölcsőde-, illetve óvodakezdési támogatás jogosultsági jövedelemhatár megemelt összegét határozza meg.

**A 6. §-hoz**

A tanulói utazási bérlettámogatás jogosultsági jövedelemhatár megemelt összegét határozza meg.

**A 7. §-hoz**

Az iskolakezdési támogatás jogosultsági jövedelemhatár megemelt összegét határozza meg.

**A 8. §-hoz**

Az ápoláshoz kapcsolódó rendszeres települési támogatás jogosultsági jövedelemhatár megemelt összegét határozza meg.

**A 9. §-hoz**

A személyes gondoskodást nyújtó alapszolgáltatás személyi térítési díjához kapcsolódó települési támogatás  elnevezésének pontosítását tartalmazza.

**A 10. §-hoz**

A személyes gondoskodást nyújtó alapszolgáltatás személyi térítési díjához kapcsolódó települési támogatás részletszabályait pontosító rendelkezéseket határoz meg.

**A 11. §-hoz**

A rendelet szabályainak a folyamatban lévő eljárásokban való alkalmazhatóságáról rendelkezik.

**A 12. §-hoz**

A rendelet hatályba lépéséről, illetve hatályon kívül helyezéséről rendelkezik.